یانەی رۆمای ئیتاڵی پەیوەندی بە پاریس سان جێرمانەوە کردووە تاوەکو بزانن کە ئایا دەیانەوێت نیکۆڵۆ زانیۆلۆی یاریزانی یانەکەیان بکڕین یاخود نا.
زانیۆلۆ گەیشتۆتە کۆتایی رێگاکە لەگەڵ رۆما و بڕیاری رۆیشتنی داوە، گورگەکانیش دەیانەوێت بەر لە کۆتایی گرێبەستەکەی لە هاوینی ٢٠٢٤دا بیفرۆشن تاوەکو قازانجێکی دارایی لێبکەن.
بەگوێرەی فوت مێرکاتۆ، تا ئێستا یانەکانی وێستهام و تۆتنهام و نۆتینگهام فۆرێست لە پریمەرلیگەوە پەیوەندییان پێوەکردوون بەڵام ئۆفەرەکەی وێستهام راستەوخۆ رەتکراوەتەوە، رۆماش دەیەوێت بە پاریسی بفرۆشێت چونکە پێیان وایە لەگەڵ دۆناروما و ڤێراتی دەبنە سیانەیەکی ئیتاڵیی بەهێز لەو یانەیەدا. ئەمە جگە لەوەی پابلۆ سەرابیای یاریزانی پاریس ئەو یانەیەی بەرە وۆڵڤەرهامپتن جێهێشت.
بەگوێرەی سەرچاوەکە، رۆما داوای ٣٠ ملیۆن یۆرۆ دەکات بۆ ئەو یاریزانە و تا ئێستا هیچ یانەیەک نەگەیشتووەتە ئەو بڕە.